[pic] | EVROPSKA KOMISIJA |

Bruselj, 19.8.2010

COM(2010) 440 konč.

Priporočilo

SKLEP SVETA

o spremembi Sklepa Sveta 2010/320/EU z dne 10. maja 2010, naslovljenega na Grčijo, za okrepitev in poglobitev fiskalnega nadzora ter poziva Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja

Priporočilo

SKLEP SVETA

o spremembi Sklepa Sveta 2010/320/EU z dne 10. maja 2010, naslovljenega na Grčijo, za okrepitev in poglobitev fiskalnega nadzora ter poziva Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja

SVET EVROPSKE UNIJE JE –

ob upoštevanju Pogodbe o delovanju Evropske unije (PDEU) ter zlasti člena 126(9) in člena 136 Pogodbe,

ob upoštevanju priporočila Komisije,

ob upoštevanju naslednjega:

(1) Člen 136(1)(a) PDEU določa možnost sprejetja ukrepov za tiste države članice, katerih valuta je evro, za večjo uskladitev in nadzorovanje njihove proračunske discipline.

(2) Člen 126 določa, da se morajo države članice izogibati čezmernemu javnofinančnemu primanjkljaju in v ta namen določa postopek v zvezi s čezmernim primanjkljajem. Pakt za stabilnost in rast, ki v svojem korektivnem delu izvaja postopek v zvezi s čezmernim primanjkljajem, zagotavlja okvir, ki podpira politike vlad za hitro ponovno vzpostavitev trdnega proračunskega stanja, pri tem pa upošteva gospodarske razmere.

(3) Svet je 27. aprila 2009 v skladu s členom 104(6) Pogodbe o ustanovitvi Evropske skupnosti odločil, da ima Grčija čezmeren primanjkljaj.

(4) 10. maja 2010 je Svet sprejel sklep, naslovljen na Grčijo na podlagi člena 126(9) in člena 136, za okrepitev in poglobitev fiskalnega nadzora ter poziv Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja najkasneje do leta 2014 kot skrajnega roka[1]. Svet je za odpravo primanjkljaja določil naslednji načrt: javnofinančni primanjkljaj v letu 2010 ne sme preseči 8 % BDP, v letu 2011 7,6 % BDP, v letu 2012 6,5 % BDP, v letu 2013 4,9 % BDP in v letu 2014 2,6 % BDP.

(5) Po napovedih, ki so bile na voljo, ko je Svet sprejel zgoraj omenjeni sklep, naj bi se realni BDP po pričakovanjih skrčil za 4 % v letu 2010 in 2,6 % v letu 2011, nato pa naj bi se ponovno vzpel in zrasel za 1,1 % v letu 2012 ter 2,1 % v letih 2013 in 2014. Deflator BDP naj bi v letih od 2010 do 2014 po pričakovanjih znašal 1,2 %, –0,5 %, 1,0 %, 0,7 % in 1,0 %. Zgoraj omenjene stopnje rasti realnega BDP glede na gospodarska gibanja med tem časom ostajajo osrednji scenarij z uravnoteženimi pozitivnimi in negativnimi tveganji, medtem ko naj bi bil deflator po zdajšnjih napovedih v prvih letih precej višji in sicer naj bi v letih od 2010 do 2012 znašal 3,5 %, 1,25 % in 0,5 % .

(6) Grčija je pri izvajanju zahtevanih ukrepov iz sklepa Sveta dobro napredovala. Na številnih področjih je ukrepala še pred zahtevanim rokom. Tako je bilo v primeru pokojninske reforme, reforme lokalne uprave in objave mesečne statistike o državnih prihodkih in izdatkih. Vendar so na vsakem od navedenih področij potrebne številne prilagoditve.

(7) Grčija je 6. avgusta 2010 Svetu in Komisiji predložila poročilo, v katerem so opisani ukrepi politike, ki jih je sprejela za izpolnitev zahtev iz Sklepa 2010/320/EU. Komisija je poročilo ocenila in sklenila, da Grčija zadovoljivo ukrepa v skladu s Sklepom Sveta z dne 10. maja 2010[2].

(8) Glede na zgoraj navedeno se zdi primerno revidirati številne vidike sklepa Sveta, obenem pa ohraniti nespremenjen skrajni rok za odpravo čezmernega primanjkljaja in ustrezni program prilagajanja razmerja primanjkljaja do BDP in javnega dolga –

SPREJEL NASLEDNJI SKLEP:

Člen 1

Sklep Sveta 2010/320/EU se spremeni:

(1) Člen 2(2)(a) se nadomesti z naslednjim:

„(a) vključitev ukrepov za fiskalno konsolidacijo v predlog proračuna za leto 2011, ki znašajo vsaj 3,2 % BDP (4,3 % BDP, če se upoštevajo prenosi iz ukrepov, ki se izvajajo v letu 2010): znižanje neposredne porabe države za vsaj 300 milijonov EUR v primerjavi z ravnjo iz leta 2010 (poleg prihrankov, ki izhajajo iz reforme javne uprave in lokalne samouprave iz tega odstavka), zamrznitev indeksacije pokojnin (da se prihrani 100 milijonov EUR), uvedba začasnih kriznih dajatev za zelo donosna podjetja (kar bi zagotovilo vsaj 600 milijonov EUR dodatnega letnega prihodka v letih 2011, 2012 in 2013), uvedba pavšalnega predplačila davka za strokovne delavce (kar bi zagotovilo vsaj 400 milijonov EUR v letu 2011, v letih 2012 in 2013 pa bi za vsaj 100 milijonov EUR na leto povečalo donos), razširitev osnove za DDV z vključitvijo nekaterih storitev, ki so trenutno izvzete, in s premikom 30 % blaga in storitev, za katere se za odmero DDV trenutno uporablja znižana stopnja, v osrednjo stopnjo (s čimer se pridobi 1 milijarda EUR), postopna uvedba zelenega davka na emisije CO2 (kar bi zagotovilo vsaj 300 milijonov EUR v letu 2011), izvajanje, s strani vlade, zakonodaje o reformi javne uprave in reorganizacija lokalne samouprave (da se v letu 2011 stroški znižajo za najmanj 500 milijonov EUR, v letih 2012 in 2013 pa še za dodatnih 500 milijonov EUR na leto), znižanje domačih naložb (za vsaj 500 milijonov EUR), tako da se da prednost naložbenim projektom, ki se financirajo iz evropskih strukturnih skladov, pobude za ureditev kršitev v zvezi z rabo zemljišč (kar bi v obdobju od leta 2011 do 2013 zagotovilo vsaj 1 500 milijonov EUR, od tega vsaj 500 milijonov EUR v letu 2011), pobiranje prihodkov z izdajo licenc za igre na srečo (vsaj 500 milijonov EUR iz prodaje licenc in 200 milijonov EUR iz letnih licenčnin), širitev osnove za davek na nepremičnine s posodobitvijo vrednosti sredstev (vsaj 400 milijonov EUR dodatnega prihodka), višja obdavčitev plač v naravi, vključno z obdavčitvijo obrokov za odplačevanje leasinga avtomobila (vsaj 150 milijonov EUR); povišanje obdavčenja luksuznih izdelkov (za vsaj 100 milijonov EUR); poseben davek na črne gradnje (800 milijonov EUR na leto); zapolnitev le 20 % izpraznjenih delovnih mest v javnem sektorju ob upokojitvi uslužbencev (osrednja vlada, lokalna samouprava, skladi socialnega zavarovanja, državna podjetja, državne agencije in druge javne ustanove). Po posvetovanju s Komisijo lahko pridejo v poštev tudi ukrepi, ki prinašajo primerljive proračunske prihranke;“

(2) Člen 2(2)(b) se črta.

(3) Člen 2(2)(f) se nadomesti z naslednjim:

„(f) uvedba neodvisnih pregledov osrednje uprave in obstoječih socialnih programov.“

(4) V členu 2(2) se dodata naslednja pododstavka (j) in (k):

„(j) ustanovitev celovitega centralnega registra državnih podjetij;

(k) akcijski načrt s časovnico konkretnih ukrepov za ustanovitev osrednjega organa za javna naročila.“

(5) V členu 2(3) se dodajo naslednji pododstavki (m) do (r):

„(m) zakon, ki lokalni samoupravi najmanj do leta 2014 prepoveduje imeti primanjkljaj;

(n) objava vmesnih dolgoročnih projekcij pokojninskih izdatkov do leta 2060 na podlagi zakonodaje iz julija 2010, ki zajema glavne pokojninske sheme (IKA, vključno s pokojninsko shemo za javne uradnike, OGA in OAEE).

(o) zakon o določitvi zgornje meje 50 milijonov EUR prispevka za letno obveznost javnih služb, ki ga država za obdobje 2011–2013 nameni upraviteljem železnic, z določitvijo načela, da država upraviteljem železnic ne zagotavlja nobene dodatne eksplicitne ali implicitne podpore;

(p) poslovni načrt za grške železnice. V poslovnem načrtu se določijo ukrepi za rentabilnost operativnih dejavnosti ob kritju stroškov amortizacije od leta 2011 dalje, vključno z zaprtjem linij, ki prinašajo izgubo, povečanjem tarif ter zmanjšanjem plač in števila zaposlenih; načrt vsebuje izčrpno analizo občutljivosti o učinku različnih scenarijev kolektivnih pogodb na stroške plač in ponuja informacije o različnih možnostih glede zaposlenih; obenem določa tudi prestrukturiranje krovne družbe vključno s prodajo zemljišč in drugega premoženja;

(q) uporaba tehnične pomoči mednarodnih strokovnjakov pri različnih vidikih uspešnosti in učinkovitosti zdravstvenega sistema in upravljanja bolnišnic, s ciljem, da se poveča učinkovitost in zmanjša zapravljanje;

(r) uvedba plačila 3 EUR za redne ambulantne storitve v javnih bolnišnicah.“

(6) V členu 2(4) se doda naslednji pododstavek (b):

„(b) objava celovitih dolgoročnih projekcij izdatkov za pokojnine do leta 2060 na podlagi zakonodajne reforme iz julija 2010. Projekcije zajemajo dopolnilne (pomožne) sheme na podlagi celovitega sklopa podatkov, zbranih in obdelanih s strani nacionalnega aktuarskega organa. Projekt strokovno oceni in potrdi Odbor EU za ekonomsko politiko.“

(7) Člen 2(5)(b) se nadomesti z naslednjim:

„(b) ukrepi za izvajanje sklepov iz prve faze neodvisnih funkcionalnih pregledov osrednje uprave in socialnih programov;“

(8) V členu 2(5) se dodajo naslednji pododstavki (d), (e) in (f):

„(d) zakon o reviziji glavnih parametrov pokojninskega sistema, če se pri dolgoročnih projekcijah iz odstavkov (3)(n) in (4)(b) pokaže, da bi napovedano povečanje javnih izdatkov za pokojnine v obdobju 2009–2060 preseglo mejo 2,5 odstotne točke BDP;

(e) revizija delovanja dopolnilnih/pomožnih javnih pokojninskih sistemov, da se zagotovita stabilizacija izdatkov in proračunska nevtralnost teh sistemov;

(f) revizija seznama fizično in psihično zahtevnih poklicev s ciljem, da bi poklici s tega seznama zajemali največ 10 % delovne sile; novi seznam zahtevnih in nevarnih poklicev bo od 1. julija 2011 veljal za vse sedanje in prihodnje zaposlene.“

(9) V členu 2(7) se doda naslednji pododstavek (c):

„(c) ukrepi za izvedbo sklepov iz druge faze neodvisnih funkcionalnih pregledov osrednje uprave in socialnih programov;“

(10) Člen 4(2)(g) se nadomesti z naslednjim:

„(g) javni izdatki, ki čakajo na izplačilo, z določitvijo zapadlih izplačil.“

Člen 2

Ta sklep začne veljati na dan obvestila.

Člen 3

Ta sklep je naslovljen na Helensko republiko.

V Bruslju, […]

Za Svet

Predsednik […]

[1] Sklep Sveta 2010/320/EU (UL L 145, 11.6.2010, str. 6).

[2] Sporočilo Komisije „Nadaljevanje k Sklepu Sveta z dne 10. maja 2010, naslovljenemu na Grčijo, za okrepitev in poglobitev fiskalnega nadzora ter pozivu Grčiji, naj sprejme ukrepe za zmanjšanje primanjkljaja, ki so potrebni za odpravo čezmernega primanjkljaja“, COM (2010) konč. XXX z dne 19. avgusta 2010.